b'\n_START_ARTICLE_\nDeflaatio (geologia)\n_START_PARAGRAPH_\nDeflaatio tarkoittaa geologiassa tuulen aiheuttamaa maanpinnan alenemista. Deflaatiossa tuulen turbulenttiset py\xc3\xb6rteet irrottavat irtonaista ainesta tasaisten alueiden sedimenteist\xc3\xa4, kuten aavikoilta, kuivuneiden j\xc3\xa4rvien pohjasta ja tulvatasanteilta. Tuulen irrottama siltti ja savi voi kulkeutua satojen kilometrien p\xc3\xa4\xc3\xa4h\xc3\xa4n. Asettuessaan n\xc3\xa4m\xc3\xa4 ainekset muodostavat l\xc3\xb6ssimaita._NEWLINE_Deflaation kuluttamille alueille voi muodostua kuoppia tai allasmaisia syv\xc3\xa4nteit\xc3\xa4. Ne voivat olla pienimmill\xc3\xa4\xc3\xa4n kolme metri\xc3\xa4 halkaisijaltaan ja metrin syvi\xc3\xa4, tai suurimmillaan useita kilometrej\xc3\xa4 halkaisijaltaan ja useita satoja metrej\xc3\xa4 syvi\xc3\xa4. Jos maa kuluu pohjaveteen saakka, deflaation jatkuminen estyy, ellei pohjaveden pinta laske haihtumisen vaikutuksesta. Jotkin Saharan aavikon keitaat ovat muodostuneet t\xc3\xa4ll\xc3\xa4 tavalla, ja ne saattavat olla merenpinnan tason alapuolella. N\xc3\xa4in ovat muodostuneet my\xc3\xb6s Lapissa tavattavat tunturien hiekkapaljastumat._NEWLINE_Deflaation vakavin vaikutus on viljelysmaihin kohdistuva eroosio.'